Document ID: /roh_data/filtered/fineweb-2-filterrobots_roh.jsonl.gz/69473

promoziun integrada
Ils davos onns ei la scola semidada sin differents camps. Atras la lescha da scola ch'ei ida en vigur igl onn da scola 2013/14 ein differntas purschidas da promoziun vegnidas creadas. Tut quellas purschidas s'orienteschan vid las cumpetenzas che vegnan descretas el plan d'instrucziun21. Sutvart vegnan las singulas purschidas descretas cuortamein.
Promoziun per affons da lungatg jester
Scolaras e scolars da lungatg jester che capeschan buca ni aunc buc avunda bein il lungatg d'instrucziun, frequentan l'instrucziun da promoziun per affons da lungatg jester. Quel ha liug duront il temps da scola. La finamira dall'instrucziun da promoziun ei da possibilitar als affons da saver suandar l'instrucziun ella classa regulara senza difficultads pli grondas el sectur dil lungatg. Scolaras e scolars che frequentan l'instrucziun da promoziun per affons da lungatg jester obtegnan alla fin dil secund semester in rapport d'emprender.
Promoziun integrada preventiva
Mintga classa vegn sustenida duront ina tochen duas lecziuns ad jamna dad ina pedagoga curativa. Quellas lecziuns gidan a tractar punctualmein difficultads individualas. La promoziun integrativa sco prevenziun ha da principi liug en classa e vegn adabien a tut ils affons.
Promoziun integrada senza adattar las finamiras dall'instrucziun
Quella mesira cumpeglia la promoziun en cass da fleivlezias dalla prestaziun parziala (dislexia, legastenia ni discalculia), talents specials ni difficultads da cumpurtament. Las scolaras ed ils scolars han las medemas finamiras d'emprender sco la classa. La promoziun integrada senza adattar las finamiras dall'instrucziun ha liug maximalmein duront duas lecziuns ad jamna. Davart lur necessitad decida il scolast da classa e la pedagoga curativa en cunvegnientscha cun ils geniturs.
Scolaras e scolars che absolvan la promoziun integrada senza adattar las finamiras dall'instrucziun obtegnan alla fin dil secund semester in rapport d'emprender.
Promoziun integrada cun adattar las finamiras dall'instrucziun
La promoziun integrada cun adattar las finamiras dall'instrucziun sedrezza a scolaras e scolars che contonschan en in ni plirs roms buca las finamiras d'emprender dalla classa. Quella fuorma da promoziun cumpeglia tut tenor basegns tochen a diesch lecziuns ad jamna. Ils basegns dallas scolaras e dils scolars pertuccai vegnan sclari cun il consentiment dils geniturs dil survetsch psicologic da scola.
Scolaras e scolars che absolvan la promoziun integrada cun adattar las finamiras dall'instrucziun obtegnan alla fin da mintga semester in rapport d'emprender e notas adattadas. La mesira da promoziun en fuorma d'ina promoziun integrada cun adattar las finamiras dall'instrucziun vegn menziunada egl attastat.
Scolaziun speciala integrada
Scolaras e scolars che basegnan en consequeza d'in impediment mesiras da promoziun pretensiusas, vegnan tenor pusseivladad scoladas en lur liug da domicil e medemamein promovi a moda integrativa. Ils centers da cumpetenza regiunals, en nies cass la Casa Depuoz a Trun, han la responsabladad per scolaras e scolars cun il status d'ina scolaziun speciala integrada.
Informaziuns pli detagliadas anfleis Vus en nies concept "Promoziun integrativa". Quei document saveis Vus telecargar ella rubrica Downloads.
Ulteriurs posts da consultaziun per damondas en connex cun la promoziun: